Adelė Piragytė

Adelė Piragytė (1949 m. spalio 28 d. Žvynėnų k., Ukmergės r.) – choro dirigentė ir pedagogė.

 Biografija 
1964 m.– 1968 m. choro dirigavimo mokėsi Šiaulių muzikos mokykloje (dėst. R. Andriuškevičius). 1971 m.– 1976 m. muziką neakivaizdiniu būdu studijavo Lietuvos valstybinės konservatorijos Klaipėdos fakultetuose (diriguoti mokė J. Kubilius ir S. Jareckaitė).

1969 m.– 1976 m. Ramygalos vaikų muzikos mokyklos mokytoja ir choro vadovė. Taip pat vadovavo Ramygalos kultūros namų mišriajam chorui ir moterų vokaliniam ansambliui.

Nuo 1976 m. rudens Panevėžio J. Švedo pedagoginės muzikos mokyklos choro dirigavimo ir solfedžio dėstytoja, merginų choro (60-65 dalyvės) „Obelėlė" (1985 m.) meno vadovė ir dirigentė.

Merginas parengė 1978 m. ir 1983 m. respublikiniams moterų ir vyrų chorų sąskrydžiams Šiauliuose, 1981 m., 1983 m., 1985 m. ir 1988 m. liaudies dainų festivaliams Panevėžyje (laimėjo pagrindinių prizų), 1980 m. respublikinės dainų šventės konkurse su jomis pelnė antrąją vietą, o 1987 m. respublikinės moksleivių dainų šventės konkurse pirmąją, dalyvavo 1985 m. respublikinėje dainų šventėje, 1982 m. ir 1985 m. respublikiniuose chorų konkursuose „Dainuoja darbo Lietuva„ laimėjo pirmąsias vietas, o 1987 m. analogiškame konkurse antrąją vietą. 1984 m. VI Stasio Šimkaus chorų konkurse „Obelėlė“ pelnė antrąją vietą ir Gintaro prizą, dalyvavo 1990 m. Lietuvos tautinėje dainų šventėje. Choras rengė valstybinių egzaminų programas, padarė įrašų Lietuvos radijui ir televizijai, koncertavo daugelyje Lietuvos miestų, taip pat Rusijoje, Latvijoje, Estijoje ir Vokietijoje. Choro koncertinėse programose buvo ir sudėtingų kūrinių.

Nuo 1993 m. rudens Šiaulių pedagoginio instituto (universiteto) Muzikos katedros dėstytoja, merginų choro „Cantus„ meno vadovė ir dirigentė. Chorą išmokė ir stambių kūrinių: J. Haydno oratoriją „Metų laikai“ ir „Mišias B-dur„, F. Liszto oratoriją „Kristus“, A. Caldaros „Dies ire„, F. Mendelssohno-Bartholdy „Tris motetus“, J. Tamulionio „Missa op. 222„, V. Miškinio „Missa brevis“ ir kt. Iš viso choras jau surengė apie 100 koncertų Lietuvoje, koncertavo Lenkijoje, Čekijoje, Prancūzijoje ir Austrijoje. Choras dalyvavo 1994 m. I ir 1998 m. II Pasaulio lietuvių dainų šventėse Vilniuje; pastarojoje dainų šventėje dalyvavo ir konkurse. Merginos dainavo 1995 m. Baltijos studentų dainų šventėje „Gaudeamus-XII„ Tartu, tų metų moterų chorų šventėje „Aš atdarysiu dainų skrynelę“ Kretingoje, tarptautiniame chorų festivalyje „Marija, skaisčiausia Marija„ Šiauliuose, 1995 m. X tarptautiniame Stasio Šimkaus chorų konkurse Klaipėdoje  laimėjo trečiąją vietą. „Cantus“ dalyvavo 1995 m. ir 1997 m. Lietuvos studentų chorų festivaliuose Vilniuje, 1995 m., 1996 m. ir 1997 m. tarptautiniuose religinės muzikos festivaliuose Šiauliuose, 1996 m. tarptautiniame meno festivalyje „Studentiškas pavasaris„ Šiauliuose ir 1997 m. tarptautiniame F. Schuberto chorų festivalyje Austrijoje (Wien). Su liaudiškos muzikos ansambliu „Saulė“ 1995 m. dalyvavo tarptautiniame folkloro festivalyje Anglijoje (Llangollen), o 1996 m. analogiškame festivalyje Švedijoje (Reitrik). Ansamblis koncertavo Nyderlanduose ir Prancūzijoje, įrašė keletą kūrinių į audiokasetę ir kompaktinį diską.

A. Piragytė – Panevėžio rajono ir miesto, Šiaulių miesto ir zoninių dainų švenčių dirigentė, 1993 m. Lietuvos jaunimo mažosios dainų šventės ir 1994 m. I Pasaulio lietuvių dainų šventės dirigentė Vilniuje. Parašė straipsnių, dalyvauja mokslinėse konferencijose, parengė metodinių darbų. 1985 m. ji apdovanota Kultūros žymūno ženklu. Yra Lietuvos muzikų draugijos narė.

 Šaltiniai 
 Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Piragytė, Adelė
Piragytė, Adelė
Kategorija:Tarptautinio Stasio Šimkaus chorų konkurso dalyviai